**5. melléklet: Akváriummódszer**

 A kezdő kérdés felvetésénél ügyelni kell arra, hogy nyílt végű legyen. A tanulókat két részre osztjuk, egy belső kis körre és az őket körülvevő nagy körre. A belső körben helyet foglaló tanulók (halak) folytatják az eszmecserét, a külső körben álló tanulók (akvárium) pedig figyelnek. A beszélgetés során a pedagógus megérinti a belső körben ülő egyik tanuló vállát, aki helyet cserél egy, a külső körben álló személlyel. Így minden tanuló mindkét szerepben kipróbálhatja magát. Az előkészületek után nagyon fontos tisztázni a betartandó szabályokat:

1. Egyszerre csak egy tanuló beszélhet.
2. A beszélgetésben részt vevőknek testbeszéddel vagy szemkontaktussal kell jelezni, ha mondanivalójuk van.
3. Ha egyszerre két tanuló kezd el beszélni, akkor egyiküknek engednie kell.
4. Minden tanulónak a beszélőre kell figyelnie.
5. A belső körben lévő tanulók kérdezhetnek egymástól, így motiválhatják egymást a beszélgetéshez való csatlakozásban.
6. Az egyet nem értést udvariasan kell kifejezni.
7. Mondják el a véleményüket bátran, és indokolják is meg!
8. Reagáljanak társaik mondanivalójára akár egyetértéssel, akár ellentmondással, és fűzzenek hozzá további véleményeket!
9. A pedagógus nem vehet részt a tanulók eszmecseréjében, csak abban az esetben, ha új kérdést vet fel a belső körnek, illetve ha a beszélgetés nem a megfelelő irányba halad.
10. A külső kör tanulói nem beszélgethetnek és nem szólhatnak bele a beszélgetésbe. Feladatuk figyelni a belső körben lévő társaik mondanivalójára és megnyilvánulására.

Lehetőség van a gyakorlat során differenciálásra is. Ha szükséges, akkor egyszerűbb kérdéseket tegyünk fel vagy könnyebb témákról beszélgessünk! Az egész tanulócsoportot is foglalkoztathatjuk kisebb csoportokban.

A gyakorlat befejezése után ültessük le az egész tanulócsoportot és beszéljük meg, hogyan érezték magukat a feladat során, mi volt a pozitívuma és negatívuma a tevékenységnek, tapasztaltak-e valami meglepőt vagy tanulságosat. A végét a következő mondattal zárjuk: „Mondj egy dolgot, amit a gyakorlat során tanultál!”